**ŰRLAP JOGEGYSÉGI PANASZ ELŐTERJESZTÉSÉHEZ**

**P30 nyomtatvány**

 ***I. Mely esetben kell benyújtani?***

Törvényben meghatározott feltételek fennállása esetén ezt az űrlapot kell használni azokban a Kúria előtti közigazgatási, polgári, gazdasági és munkaügyi peres felülvizsgálati eljárásokban, amelyekben a fél jogegységi panaszt kíván előterjeszteni.

***II. Melyik bíróságra kell benyújtani az űrlapot?***

Az űrlapot kizárólag a felülvizsgálati eljárásban eljáró Kúriára nyújtható be, amelyet a jogegységi panasz tanács a polgári perrendtartásról szóló 2016. évi CXXX. törvény alapján bírál el.

***III. Mely időpontig nyújtható be az űrlap?***

A jogegységi panaszt a Kúriánál a sérelmezett határozat közlésétől számított harminc napon belül kell benyújtani.

***IV. Mely esetekben van helye jogegységi panasz előterjesztésének?***

Jogegységi panasznak van helye a Kúriának

a) a felülvizsgálati kérelem vagy indítvány (a továbbiakban együtt: felülvizsgálati kérelem) vagy a közigazgatási perrendtartásról szóló törvény alapján fellebbezés alaptalansága esetén a megtámadott határozatot hatályában fenntartó határozata,

b) a felülvizsgálatot a polgári perrendtartásról szóló törvény alapján megtagadó határozata,

c) a felülvizsgálati kérelem befogadását a közigazgatási perrendtartásról szóló törvény alapján megtagadó határozata

ellen, feltéve hogy a felülvizsgálati kérelemben a Kúria közzétett határozatától jogkérdésben való eltérésre hivatkoztak.

Jogegységi panasznak van helye akkor is, ha a Kúria ítélkező tanácsa jogkérdésben - jogegységi eljárás kezdeményezése nélkül - úgy tér el a Kúria közzétett határozatától, hogy az adott eltérésre az alsóbbfokú bíróságok határozatában nem került sor.

***V. Milyen tartalommal kell a jogegységi panaszt előterjeszteni?***

A jogegységi panaszban - a beadványra vonatkozó általános szabályokon túl - meg kell jelölni azt a határozatot, amellyel szemben a fél a panaszt előterjeszti, és azt a közzétett kúriai határozatot, amelytől jogkérdésben való eltérést állít a fél.

A jogegységi panasz iránti eljárásban végrehajtás felfüggesztése vagy azonnali jogvédelem iránti kérelemnek van helye, az annak alapjául szolgáló eljárás szabályai szerint. A végrehajtás felfüggesztése vagy azonnali jogvédelem iránti kérelmet a jogegységi panaszban kell előterjeszteni.

 ***VI. Ki nyújthatja be ezt a nyomtatványt?***

Ezt az űrlapot az nyújthatja be, aki az eljárási törvények alapján felülvizsgálati kérelem - vagy a közigazgatási perrendtartásról szóló törvény alapján fellebbezés - előterjesztésére jogosult.

A jogegységi panasz eljárásban a polgári perrendtartásról szóló törvény szerinti jogi képviselet kötelező

 ***VII. Milyen lehetőségek vannak a beadvány szövegének feltüntetésére?***

Lehetősége van arra, hogy az adatlapon tüntesse fel a kérelem szövegét, lehetősége van azonban arra is, hogy azt elektronikus dokumentumként csatolja az adatlaphoz. Elektronikus dokumentumként kell csatolni a kérelem mellékleteit is. Felhívjuk figyelmét, hogy a csatolni kívánt dokumentumok (kérelem és mellékletei) együttes mérete nem haladhatja meg a bíróságok központi honlapján ([www.birosag.hu](http://www.birosag.hu/)) közzétett maximális nagyságot. Meghaladó méretnél a beadványt adathordozón kell beküldeni, melyet az adatlapon jelezni kell. Az adathordozón történő beküldéshez olvassa el a P28 jelölésű űrlaphoz tartozó tájékoztatót.

Az egyes pontok kitöltéséhez kérjük figyelmesen olvassa el a kitöltési útmutatót.